De siger, du skal tælle til 10, inden du åbner munden og reagerer. Det er et godt trick til at undgå optrapning af konflikter, diskussioner, skænderier – ja, i det hele taget situationer, der kan udmunde i fysisk kamp eller det, der er endnu værre.

Med mit medfødte temperament i tillæg til det tillærte valgte jeg for en gangs skyld at følge det kærkomne råd, da jeg søndag aften sad og så anden runde af boksekampen mellem Helle Thorning-Schmidt og Lars Løkke Rasmussen. For en gangs skyld ville jeg ikke give afløb for mine ophedede følelser i form af endnu en arrig facebookopdatering.

Jeg orkede simpelthen ikke, at en skide tv-udsendelse skulle ødelægge min søndag.